DA Den Europæiske Unions Tidende C 189/37

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 189/14

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Indsigelser skal være Kommissionen i hænde inden seks måneder efter datoen for denne offentliggørelse.

ENHEDSDOKUMENT

RÅDETS FORORDNING (EF) Nr. 510/2006

»MELON DE GUADELOUPE«

EF-Nr.: FR-PGI-0005-0844-18.01.2011

BGB ( X ) BOB ( )

1. Betegnelse:

»Melon de Guadeloupe«

2. Medlemsstat eller tredjeland:

Frankrig

3. Beskrivelse af landbrugsproduktet eller fødevaren:

3.1. Produkttype:

Kategori 1,6: Frugt, grøntsager og korn, også forarbejdet.

3.2. Beskrivelse af produktet med betegnelsen i punkt 1:

Denne melon er et sæsonprodukt, der høstes fra november til juni, og som dyrkes på friland (udækket).

Guadeloupe-melonen er en gul Charentais-type, hel, frisk af udseende og fast, vægt mindst 450 gram.

Den har en grønlig, gullig eller gul skræl. Når melonen er fuldmoden, har den et olieagtigt skjold eller små revner i stilkenden.

Denne melon kan have små fejl med hensyn til formen, farven eller overfladen, så længe dette ikke forringer helhedsindtrykket, kvaliteten, holdbarheden og præsentationen.

Guadeloupe-melonen er meget sødlig. Det krævede brydningsindeks er på mindst 12 °Brix.

Melonen er karakteriseret ved sin søde smag, kraftige aromaer og vellugt samt smeltende frugtkød. Frugtkødet er orangefarvet og særlig holdbart.

Hvert år foretager producentsammenslutningen en udvælgelsestest blandt de gule Charentais-typer, der er opført i den officielle liste over plantearter og –sorter, og den vælger dem, der er bedst tilpasset til de lokale betingelser, og som har de egenskaber, der forventes af »Melon de Guadeloupe«. Kun de sorter, der er nået igennem introduktionstesten og den konfirmative test, godkendes.

3.3. Råvarer (udelukkende for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Dyrkningen og høsten foregår i det geografiske område.

3.6. Særlige regler vedrørende tilskæring, rivning, emballering m.v.:

Transporttiden fra høst til ankomst til pakkecentralen må højst være på fire timer. På pakkecentralen godkendes partierne, hvorefter frugterne vaskes og sorteres manuelt én efter én efter bestemmelserne i varespecifikationen.

Emballeringen sker i enkeltpakker og/eller bakker (med ét lag).

3.7. Specifikke mærkningsregler:

På hver emballage anføres:

— BGB'ens betegnelse »Melon de Guadeloupe«

— BGB-logoet »IGP«.

På hver melon anbringes en mærkat med påtegningen »Melon de Guadeloupe«.

4. Præcis afgrænsning af det geografiske område:

Det geografiske område udgøres af 10 kommuner i Guadeloupe fordelt på to øer i denne øgruppe:

— Øen Grande Terre med kommunerne Saint François, Sainte Anne, Le Moule, Morne à L’eau, Petit Canal, Anse Bertrand og Port Louis.

— Øen Marie-Galante med kommunerne Grand Bourg, Capesterre og Saint Louis.

Ovennævnte område, der svarer til det område, hvor produktionen af Guadeloupe-melonerne finder sted, er karakteriseret ved særlige jordbunds- og klimaforhold, som er gunstige for produktionen af kvalitetsmeloner.

5. Tilknytning til det geografiske område:

5.1. Det geografiske områdes egenart:

Naturbestemte faktorer

Guadeloupe er en tropisk zone med en tørperiode (fasteperiode), der hovedsagelig varer fra december til april. Der er flest solskinsdage i perioden fra november til juni.

Det geografiske område ligger ud til atlanterhavskysten ved Grande Terre og på Marie Galante, der er regioner, hvor der er mere blæst og mindre nedbør end inde i landet. Disse zoner er også som følge af deres udsatte beliggenhed mere sunde og mindre udsatte for skadedyrsangreb end andre regioner i Guadeloupe.

Grand-Terre består ligesom Marie-Galante af en kalksokkel af koraloprindelse, der har hævet sig og siden som følge af udslyngning fra vulkanudbrud har fået en karakteristisk jordbund.

Dette område, hvor dyrkningen af melonerne finder sted, er karakteriseret ved ekspanderende lerholdig jord bestående af toposekvenser af grønjord og kalk- og magnesitholdige jordlag, som er mere eller mindre tykke og stenholdige. Flydeleret bevirker, at denne jordbund har en meget høj kationudvekslingskapacitet, normalt mættet, hovedsagelig med kalk. Kalk/magnesitforholdet er optimalt for meloner. Kaliummet fastholdes godt, og fosforet degraderes generelt ikke. pH-værdien er mellem neutral og svagt basisk, hvilket bevirker, at jorden har et højt mineralindhold. Det store indhold af tilgængeligt kalk giver jorden en høj strukturel stabilitet på trods af det righoldige flydeler.

Da leret forbliver flokkuleret, er denne jordbund dels kun lidt udsat for erosion trods den intense troperegn, dels indeholder den en betydelig regnvandsreserve i de meget stabile finporede rør af biologisk oprindelse. Disse egenskaber, der er gavnlige for melonerne, er varige, såfremt jorden ikke bearbejdes for meget.

Menneskelige faktorer

Selv om der er dyrket meloner i Guadeloupe siden 1600-tallet, hvor de blev indført af kolonisterne, er det først efter 2. verdenskrig, der kan findes skriftlige vidnesbyrd om meloners tilstedeværelse på det lokale marked.

Siden slutningen af 1970'erne og begyndelsen af 1980'erne er produktionen i Guadeloupe blevet organiseret under ledelse af Etienne CRANE. Der er indgået krydseksportaftaler med sammenslutninger i det franske hovedland med melonen som ét af de udvalgte produkter.

I 1984 blev der indledt et samarbejde mellem hr. CRANE, hr. BOYER og hr. FABRE med henblik på at producere og eksportere meloner med Guadeloupe-mærkning uden for sæsonen. Således transporteres melonerne samme dag ad luftvejen til det franske hovedland, hvor de markedsføres allerede fra den efterfølgende dag. Udviklingsstrategien består hovedsagelig i at producere melonerne uden for den europæiske sæson, dvs. fra januar til maj måned.

Produktionsteknikkerne, der er koncentreret om at fremme kvaliteten af produktet (sortsvalg, optimalt høsttidspunkt, rationel gødskning, korrekt kunstvanding, skrap udvælgelse ved emballeringen osv.), er højtudviklede og anvendes af stadig flere erhvervsdrivende.

Sidst i 1980'erne fik Guadeloupe-melonen et kommercielt gennembrud på det franske og europæiske marked. Efter en kraftig stigning i melonproduktionen har den nu stabiliseret sig på en samlet produktion på ca. 7 500-8 000 tons.

Melonbranchen omfatter i dag fem afsætningsstrukturer. Meloner er nu blevet den tredjestørste eksportvare i Guadeloupe efter bananer og sukkerrør.

5.2. Produktets egenart:

En særlig kvalitet

Den melon, som producenterne i Guadeloupe har valgt at dyrke, er den gule Charentais-type. Det er den melonsort, der bedst af alle sorter kan valorisere områdets egenart. Det drejer sig nemlig om meloner, der ud over deres høje sukkerindhold, har vellugt, ekstraordinære aromaer og en sødlig smag for visse sorters vedkommende. Deres frugter er dem, der er mest velanskrevne blandt folk, der holder af meloner.

Klimaet i Guadeloupe har en egenart, der medfører, at mange sorter, der er velegnede i et tempereret klima, ikke egner sig til klimaet i Guadeloupe. Melonproducenterne i Guadeloupe udvælger derfor blandt de sorter af den gule Charentais-type dem, hvis egenskaber bedst kommer til udtryk i Guadeloupe. Denne udvælgelse medfører også en smagning, hvorved der tages hensyn til melonens aromaer, farve og konsistens.

En undersøgelse blandt de grossister og detailhandlere, der køber Guadeloupe-meloner, har bekræftet, at denne melon anses for at have en usædvanlig høj kvalitet, og den er regelmæssig, holdbar, aromatisk og adskiller sig således fra de meloner ad anden oprindelse, der sælges i samme periode.

Guadeloupe-melonen er karakteriseret ved sin søde smag, forskellige aromaer og vellugt samt et smeltende frugtkød. Denne melons frugtkød er specielt holdbart. Det minimale sukkerindhold er fastsat til 12 °Brix.

En knowhow, der er knyttet til en dyrkningsmetode, som er tilpasset de lokale forhold

Producenterne har valgt kun at benytte udækket frilandsdyrkning for at sikre, at melonerne får mest mulig gavn af det jordbunds- og klimamæssige potentiale i Guadeloupe. Landbrugerne har endvidere valgt at producere deres meloner i den periode, der er optimal for at få mest gavn af frugtens aromaer i den mest tørre sæson, selv om melonproduktion er mulig året rundt.

De har tilpasset bearbejdningen af jordbunden til områdets muligheder. Den særlige jordbund, der er egnet til melonproduktion på øerne Grande-Terre og Marie-Galante, gør det, for at jordbundskvaliteten kan opretholdes (stabilitet, vandreserver osv.), nødvendigt at begrænse bearbejdningen af jordbunden, som kun foregår på tør jord. Varespecifikationen fastsætter derfor disse metoder.

Gennem mange år har producenterne endvidere gjort en indsats med henblik på rationel gødskning og kunstvanding og for at begrænse brugen af kemiske ukrudtsbekæmpelsesmidler for at beskytte jordbunden og vandet på lokalt plan. Der er fastsat regler for dyrkningsteknikkerne på dette punkt.

Guadeloupe-melonens omdømme

Flere presseartikler har sidst i 80'erne og først i 90'erne allerede omtalt Guadeloupe-melonens ry, idet den anerkendes som et kvalitetsprodukt »uden for sæson« (i forhold til Europa).

Sidst i 80'erne fik Guadeloupe-melonen et kommercielt gennembrud på det franske og det europæiske marked. I dag er Guadeloupe-»uden for sæson«-melonen blevet tilstrækkelig i sig selv, og den er kendt verden over og har fastholdt sin position på markedet.

Således refererer kurslisterne på det internationale marked i Rungis vedrørende »uden for sæson«-meloner til Guadeloupe-oprindelsen for De Franske Antiller, hvilket er udtryk for, at der er et stort kendskab til produktionen i Guadeloupe, hvad angår både dens kvantitet og kvalitet.

Guadeloupe-meloner får normalt bedre noteringer end meloner af anden oprindelse i samme periode, idet markedet anerkender dette produkts kvaliteter og omdømme. Dette kan bekræftes ved en undersøgelse af salgspriserne for Charentais-meloner af forskellig oprindelse på det internationale Rungis-marked i perioden 2000-2006.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Klimaet i Guadeloupe i fasteperioden muliggør en naturlig produktion på den ler- og kalkholdige jordbund på Grande Terre og Marie Galante af en kvalitetsmelon på friland. Grande Terre og Marie Galante er takket være øernes tørre klima, den friske luft nær havet, som modvirker varme og sygdomme, og endelig den ler- og kalkholdige jordbund et område, der egner sig til produktion af søde meloner med kraftige specielle aromaer. Endvidere medfører den betydelige forekomst af kalk i jorden, at frugterne har en særlig stor holdbarhed. Dette område er særlig velegnet til produktion af den gule Charentais-melon, der er glat eller rynket, og hver type kan udvikle sit maksimale potentiale af aromaer, vellugt, farveudseende og smag.

Melonerne opnår kun kvaliteterne, hvis man passer på med ikke at foranstalte ændringer i hverken vekseldriften eller selve jordbearbejdningen eller den måde, hvorpå planterne får vand og organisk gødskning på de enkelte vegetative trin, og hvorpå afgrøden dyrkes. Således gør producenternes knowhow samt jordbearbejdningen under beplantningernes vedligeholdelse og den daglige frugthøst det muligt at opnå den optimale kvalitet. En omhyggelig og skrap manuel udvælgelse, hvorved frugterne beføles og besigtiges, har gjort det muligt at øge kvaliteten af Guadeloupe-melonerne, der i dag værdsættes af alle europæiske distributionsvirksomheder, der sætter pris på dette produkts ekstraordinære holdbarhed efter høst, dets høje sukkerindhold og dets aromaer, som giver produktet dets særlige egenskaber sammenlignet med meloner af anden oprindelse, som sælges i samme periode.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

https://www.inao.gouv.fr/fichier/CDCIGPMelonDeGuadeloupe.pdf

(1) EUT L 93 af 31.3.2006, s. 12.